
Imidazólium alapú ionos folyadékok felületének szerkezeti és dinamikai vizsgálata számítógépes szimulációk segítségével

Az ionos folyadékok számos különleges kémiai és fizikai tulajdonsággal rendelkeznek, mint például a kiemelkedő hőstabilitás, jó oldódási és elegyedési készség, vagy épp az elektromos vezetőképesség. Széleskörű alkalmazási lehetőségeik miatt szerkezeti és dinamikai tulajdonságaiknak molekuláris szintű megértése kiemelkedően fontos.
Négy imidazólium-alapú ionos folyadék gőzfázissal alkotott határfelületét vizsgáltam molekuláris dinamikai szimulációk segítségével. A választott kation az 1-butil-3-metilimidazólium (bmim+) volt, ezt kombináltam négy különböző méretű, alakú és szimmetriájú anionnal, a BF4-, PF6-, NTf2- és TfO- ionokkal. Az ionos folyadékok felszínének szerkezetét és dinamikáját az ITIM (Identification of the Truly Interfacial Molecules) [1] módszer segítségével vizsgáltam két különböző felbontásban, egyszer molekuláris, egyszer pedig atomos szinten. A határfelület molekuláris szintű szerkezetének kérdése régóta vitatott, az egyik lehetséges magyarázat szerint a határfelület elektromos kettős réteg jellegű szerkezetet alkot, míg egy másik magyarázat szerint az azonos ionok önasszociációja figyelhető meg a folyadékfelszínen, „sakktábla-szerű” szerkezetet alkotva. Előbbi vizsgálatára meghatároztam a felületi rétegek összetételét és a felületi töltéseloszlást. Az első molekuláris rétegben tapasztalt markáns kation többlet ellenére a határfelület kis mértékű negatív töltéstöbbletet hordoz. Nem látható azonban a pozitív töltéseknek a Goüy-Chapman elméletnek megfelelő exponenciális lecsengése a tömbfázis belseje felé. Ezen eredmények kizárják egy nem elhanyagolhatóan széles elektromos kettősréteg jelentétét. A szerkezetre vonatkozó másik elképzelés a „sakktábla-szerű” elrendeződés, ezt Voronoj analízissel vizsgáltam. Az eredmények alapján a folyadékfelületen a hasonló ionok között nem ment végbe jelentős mértékű önasszociáció, azonban az ionok töltést hordozó és töltés nélküli részei önasszociátumokat képeznek. Az egyes részecskék dinamikája a folyadék felszínén általában két-három nagyságrenddel lassabbnak bizonyult, mint a molekuláris folyadékokban.
A dolgozatban bemutatott kutatást témavezetőm és külföldi kollégák irányítása mellett, valamint a rendelkezésre álló programok segítségével önállóan végeztem el.
[1] L. B. Pártay, G. Hantal, P. Jedlovszky, A. Vincze, G. Horvai: J. Comput. Chem., 2008 (29), 945-956.



